Las Vegas

**Las Vegas** on Yhdysvalloissa sijaitseva, Nevadan osavaltion suurin kaupunki. Kaupungin asukasluku vuonna 2017 oli 646&nbsp;676. Las Vegasin metropolialueella asui vuonna 2014 yli kaksi miljoonaa ihmistä. Las Vegasin pääelinkeino on matkailu, joka perustuu pääosin kasinoihin, joista kaupunki on kuuluisa.  

## Historia

Nuori espanjalainen tiedustelija Raphael Rivera oli ensimmäinen eurooppalainen, joka saapui alueelle, joka sai nimensä espanjan niittyä tarkoittavasta sanasta. Las Vegas toimi vedenottopaikkana espanjalaisten tiellä Kaliforniaan. Mormonilähetystyöntekijät saapuivat alueelle vuonna 1885 ja perustivat sinne asutuksen, joka antoi suojaa matkustajille Salt Lake Citystä Los Angelesiin. Mormonit hylkäsivät paikan kaksi vuotta myöhemmin. Las Vegas liitettiin vuonna 1867 Arizonan territoriosta Nevadan territorioon.

Las Vegas alkoi 1800-luvun lopulla laajeta, ja se oli seitsemän neliökilometrin laajuinen, kun se myytiin Montanan senaattorille William Clarkille. Hän huutokauppasi kaupungista maata rakentaakseen Union Pacific Railroadin yhteyden Salt Lake Citystä Los Angelesiin. Las Vegas sai kunnallishallinnon vuonna 1911.

Las Vegas oli 1930-luvun alkuun saakka lähinnä rautatiekaupunki, jonka kautta kulki ympäröivien kaivosten rautatieliikenne. Kun presidentti Herbert Hoover määräsi vuonna 1930 aloitettavaksi Hooverin padon rakennustyöt noin 40 kilometrin päässä Las Vegasista, alkoi kaupungin ensimmäinen kasvuvaihe. Väkiluku nousi 5&nbsp;000:sta 25&nbsp;000:een. Samaan aikaan uhkapelaaminen laillistettiin Nevadassa, ja Las Vegas alkoi kehittyä uhkapelikaupungiksi. Ensimmäinen kasino perustettiin vuonna 1931. Vuonna 1941 Yhdysvaltain armeija perusti alueelle tukikohdan.

Gangstereiden Lucky Lucianon ja Meyer Lanskyn liittolainen Bugsy Siegel oli siirtynyt 1940-luvun alussa Kaliforniaan ja kiinnostui Las Vegasista. Hän jatkoi erään liikemiehen aloittamaa Flamingo-hotellin rakentamista mafian rahoituksella. Siegelin panos Las Vegasin kehityksessä oli merkittävä, vaikka puheet ”Las Vegasin perustajasta” ovat liioiteltuja. Osin Siegelin Hollywood-kontaktien ansiosta siihen asti paikallisesta viihdekeskuksesta alkoi kehittyä maailmankuulu. Siegelin omat liiketoimet sujuivat kuitenkin katastrofaalisesti, ja mafia murhasi hänet vuonna 1947.
  

Las Vegas jatkoi kuitenkin kasvuaan, ja virkamiehet yrittivät estää mafian pääsyä mukaan, mutta turhaan. Jokainen rakennettu hotelli ja kasino oli tavalla tai toisella yhteydessä mafiaan. Pitkälti 1960-luvulle saakka Las Vegas oli täysin mafian hallussa. 1960-luvulla miljardööri Howard Hughes osti kasinon toisensa jälkeen, kunnes hän hallitsi kolmasosaa liikevaihdosta. Suuret mafiapomot siirtyivät syrjään, mutta mafia oli silti vahvasti juurtunut kaupunkiin. 1970-luvulla Hughes joutui lähtemään Las Vegasista huomattuaan sen tuottavan tappiota hänen aikanaan. Mafia palasi valtaan.

1970-luvulla FBI puuttui peliin, ja monet saivat syytteen ja vähitellen mafian ote alkoi heikentyä. Mafia luopui muutamasta kasinosta, ja jopa FBI:n agentit myönsivät, että liike-ideallisesti parempaa ei ole keksittykään. Vuonna 1994 FBI:n agentti julkaisi tiedotteen, jonka mukaan suurin osa mafiasta on saatu pois Vegasista, mutta ”huolia heidän suhteensa on vieläkin”.

## Ilmasto
Las Vegasin ilmasto on suuren osan vuodesta kuuma ja kuiva. Keskimääräinen päivälämpötila on 20&nbsp;°C, keskimääräinen korkein lämpötila 27&nbsp;°C ja keskimäärin alin lämpötila 13&nbsp;°C. Kylmin kuukausi on tammikuu, jolloin lämpötilavaihtelu on 3–14&nbsp;°C. Lämpimin kuukausi taas on heinäkuu, jolloin lämpötilavaihtelu on 26–40&nbsp;°C.

Las Vegas sijaitsee 160 kilometriä itään Kuolemanlaaksosta, joka kuuluu Yhdysvaltain kuumimpiin ja kuivimpiin alueisiin. Kaupungin keskimääräinen vuotuinen sademäärä on noin 100&nbsp;mm. Alueella voi esiintyä jopa kahden vuoden pituisia kuivia kausia, mutta yleensä joka vuosi tulee jonkin verran sadetta. Talvikuukausina sataa eniten, ja rankkasateet voivat nopeasti johtaa tulviin.

## Turismi

Las Vegas on suosittu turistikohde, ja vuonna 2017 siellä kävi noin 42 miljoonaa vierailijaa.

Yleisesti Las Vegasiin liitetään mielikuvissa ennen kaikkea kasinot ja uhkapelaaminen, ja kasinoita kaupungissa onkin paljon. Näistä kenties tunnetuimpien joukkoon kuuluvat muun muassa Bellagio, MGM Grand, Venetian ja Caesars Palace. Useimmilla kasinoilla on omat buffetravintolat, joissa asiakas saa syödä niin paljon kuin jaksaa. Buffettien volyymistä kertoo paljon se, että Las Vegasissa syödään noin 27 000 kiloa katkarapuja joka päivä, enemmän kuin muualla Yhdysvalloissa yhteensä.

Las Vegas on tunnettu myös show-tapahtumista, kuten taikureiden esiintymisistä ja konserteista. Las Vegasissa esiintyvistä taikureista erityisen tunnettuja ovat MGM Grandissä esiintyvä David Copperfield ja Riossa esiintyvät Penn & Teller. Taikuripari Siegfried & Roy esiintyi Mirage-hotellissa vakituisesti 13 vuoden ja 5 750 esityksen ajan.

Laulaja Céline Dionin vakituisiin esiintymisiin Caesars Palacessa vuosina 2003-2007 ja 2011-2019 myytiin 4,5 miljoonaa lippua ja niiden bruttotuotto oli 681 miljoonaa dollaria. Rod Stewart on esiintynyt Caesars Palacessa säännöllisesti vuosina 2011–2024. Britney Spearsilla oli vuosina 2013–2017 yhteensä 248 konsertin sarja, johon myytiin 900 000 lippua ja jonka lipunmyynnin tuotto oli 138 miljoonaa dollari. Spearsin jälkeen kaupungin vakituisia esiintyjiä ovat olleet esimerkiksi Lady Gaga ja Katy Perry. Adele on esiintynyt Las Vegasissa säännöllisesti vuodesta 2022. U2-yhtyeellä oli 25 konsertin mittainen kiinnitys Spheren ensimmäisenä esiintyjänä vuonna 2023.

Las Vegas sijaitsee melko lähellä Grand Canyonia, joka on Las Vegasiin tulevien turistien suosima päiväretkikohde.

Kasinoistaan ja hotelleistaan tunnettu Las Vegas Strip (”Strip”) on 6,4 kilometriä pitkä osa Las Vegas Boulevardia. Vastoin yleistä luuloa Strip ei kuulu Las Vegasin kaupunkiin vaan sijaitsee pääosin Clarkin piirikunnan epäitsenäisten asutuskeskusten (engl. *unincorporated area*), Paradisen ja Winchesterin alueilla ja on suoraan piirikunnan hallinnon alainen. Hyvin pieni osa Las Vegas Stripistä ulottuu myös Enterprisen epäitsenäiselle alueelle sekä Las Vegasin kaupunkiin.

## Urheilu
NHL:ssä aloitti kaudella 2017–2018 uutena joukkueena Vegas Golden Knights, joka pelaa kotiottelunsa Stripin lähellä sijaitsevalla T-Mobile Arenalla. Kaudella 2022–2023 Vegas Golden Knights voitti Stanley Cupin. Aikaisemmin Oaklandissa pelannut NFL-joukkue Oakland Raiders muutti Las Vegasiin vuonna 2020. Seura pelaa ottelunsa uudella Allegiant Stadiumilla. 


The hotel Paris Las Vegas as seen from the hotel The Bellagio.jpg|Eiffel-tornin puolet pienempi jäljitelmä.
Luxor Hotel.jpg|Luxor-hotelli
New York New York 05 (4068050534).jpg|New York Las Vegasissa.
Allegiant Stadium.jpg|Las Vegas Raidersin käyttämä Allegiant Stadium.


## Lähteet

## Aiheesta muualla